የሀገር በቀል ደኖች ተምሳሌት
በቤተክርስቲያኑ ቅጥር ግቢ የሚታዩት እድሜ ጠገብ ሀገር በቀል ዛፎች ልዩ ልዩ አገልግሎት እየሰጡ ነው። ምዕመናኑ በዛፎቹ ስር ቆመው ዝናቡን ይከላከላሉ። ጠጋ ብለውም ደገፍ ይሉታል። በእይታ ከሚሰጠው እርካታ በተጨማሪ ንጹህ አየርን ለመሳብ የዛፎቹ መኖር ትልቅ የጤናም አገልግሎት አበርክቷል። ስለሀገር በቀል ጥብቅ ደን ካነሳን የኢትዮጵያ ኦርቶዶክስ ተዋህዶ ቤተክርስቲያንን ማስታወስ የግድ ነው።ምክንያቱም በብዛት ሀገር በቀል ዛፎች እጅብ ብለው የምናገኛቸው በቤተክርስቲያን ቅጥር ግቢ ስለሆነ ። ይህ ሁኔታ ደግሞ ችግኝ መትከል ዘርፈ ብዙ ጠቀሜታ እንዳለው ያሳያል። በተለይ ደግሞ እንደኛ ሀገር የዛፎች ብዛት ተመናምኖ አደጋ ውስጥ ላሉ ሀገሮች ሚናው የጎላ ነው። በምስካየ ህዙናን መድኃኒዓለም ቤተክርስቲያን ቅጥር ግቢ ውስጥ ያገኘናቸው አቶ በለጠ ወንድሙ በከተማችን ሀገር በቀልና እድሜ ጠገብ ደኖች የሚገኙት በቤተክርስቲያን ቅጥር ግቢ ውስጥ ነው ይላሉ። በተለይ እንደ ጥቁር እንጨት፣ ዋንዛ፣ ወይራ፣ ጥድ፣ ዝግባና መሰል ዛፎች በብዛት አሉ። እነዚህ ዛፎችም የተፈጥሮን ሚዛን በማስተካከል፣ የአፈር መሸርሸርን በማዳንና ለምርምር አገልግሎት በመዋል ያገለግላሉ። እንዲሁም ለቤተክርስቲያኗ ልዩ መለያ ከመሆን ባሻገር ለምዕመኑ ፀሐይንና ዝናብን በመከላከል በኩል ከፍተኛ አስተዋጽዖ ያበረክታሉ። ከጊዜ ወደ ጊዜ አደጋ እየተጋረጠበት የመጣውን የሀገራችንን የደን ሽፋን ለማሳደግ የችግኝ ተከላ ፕሮግራም በሀገር ዓቀፍ ደረጃ መዘጋጀቱ የሚደነቅና ሁሉም ሊደግፈው የሚገባ ተግባር መሆኑንም ይገልጻሉ። በኢትዮጵያ ኦርቶዶክስ ተዋህዶ ቤተክርስቲያን የተራድኦ ኮሚሽን የልማት ፕሮጀክቶች ክፍል ዋና ኃላፊ አቶ ጌታቸው ተስፋዬ እንደተናገሩት፣ በዘንድሮው ዓመት መንግሥት በያዘው የችግኝ ተከላ ፕሮግራም ቤተክርስቲያኗም የራስዋን ሚና ለመጫወት በበርካታ የችግኝ ጣቢያዎችና በአሥራ ዘጠኝ ገዳማት ውስጥ አምስት ሚሊዮን ሀገር በቀል ችግኞችን አዘጋጅታ ከሐምሌ ወር ጀምሮ በመትከል ላይ ትገኛለች። ችግኞቹም የሚተከሉት በተፋሰስ፣ በተጎዱ መሬቶች፣መንግሥት በያዛቸው የተፋሰስ ፕሮጀክቶችና በቤተክርስቲያኗ የልማት ቦታዎች ላይ ነው ሲሉም ይናገራሉ። እንደ
አቶ ጌታቸው ገለፃ የቤተክርስቲያኗን ጥብቅ ደን ለማስፋፋት ችግኞችን ከመትከል ባሻገር ደኑ ተጠብቆ እንዲኖር ለአካባቢው ህብረተሰብ በጸሐይ ኃይል የሚሰደር ምድጃ (ሶላር ምድጃ) በመስጠት፣ ወጣቶች ተደራጅተው ችግኝ እንዲያቀርቡና ንብ እንዲያንቡ በማድረግ በደን ላይ የሚደርሰውን ችግር ለመቀነስ ቅድመ ዝግጅቶች ተደርገዋል። በሌላ በኩልም ህብረተሰቡ ለራሱ ፍጆታ የሚሆን ችግኝ እንዲተክልና ችግኝ በማቅረብ የተተከለውንም እንዲንከባከቡት በማስተማር በርካታ ሥራዎች መሰራታቸውን ገልፀዋል። በኢትዮጵያ ኦርቶዶክስ ተዋህዶ ቤተክርስቲያን የተራድኦ ኮሚሽን የልማት ፕሮጀክት የሰሜን ሸዋ ማስተባበሪያ ፅህፈት ቤት ኃላፊ አቶ ደጀኔ መብራቴ በበኩላቸው የኢትዮጵያ ኦርቶዶክስ ተዋህዶ ቤተ ክርስቲያን የተለያዩ ዛፎችን በተለይም ሀገር በቀል ተክሎችን በመትከል፣ በመንከባከብና በመጠበቅ ለዘመናት መኖሯን ይናገራሉ። አሁንም እንደ ሀገር የችግኝ ተከላ ፕሮግራሙ አካል በመሆን ችግኞችን በራስዋ አቅም በማፍላት በሰሜን ሸዋ ዞን በአንኮበር፣ ጌሼ ራቢና ባሶና ወረና ወረዳዎች ላይ ለመትከል 959 ሺ 4 መቶ
ችግኞችን በሁለት መቶ ሃያ ሦስት ሄክታር መሬት ላይ ለመትከል ዝግጅት መደረጉን ገልጸዋል። የተለያዩ የአፈር ጥበቃና የውሃ ማቆር ሥራዎችንም በመስራት ላይ ትገኛለች። የኢትዮጵያ ኦርቶዶክስ ተዋህዶ ቤተክርስቲያን ከጥንት ጀምሮ ባሏት ገዳማትና አብያተ ክርስቲያናት የተለያዩ ሀገር በቀል ችግኞችን ተክላና ተንከባክባ ማቆየት ከጥንት የመጣ ባህሏ ነው ያሉት አቶ ደጀኔ የአካባቢው ህብረተሰብ ከቤተክርስቲያኗ ተሞክሮ በመውሰድ ችግኝ እንዲተክል በማድረግ የአስተማሪነት ሚናዋን እየተወጣች ትገኛለች። ቤተክርስቲያኗ የችግኝ
ተከላ ፕሮግራም በሀገር
አቀፍ ደረጃ ሳይጀመርም
ለበርካታ ዓመታት ችግኞችን
የመትከል ልምድ ነበራት።
አሁንም ሀገር በቀል
ዛፎችን ተንከባክባ ለትውልድ
የማስተላለፉን ሂደት አጠናክራ
ትቀጥላለች ሲሉም ተናግረዋል።
ህብረተሰቡ ችግኝ እንዲተክልና
እንዲንከባከብ ከማድረግ አኳያ
ከፍተኛ የሆነ ንቅናቄ
እያካሄደች መሆኗን ገልጸዋል።አዲስ ዘመን ሀምሌ 21/2011